CELEX: 32022D0712
Language: lv
Date: 2022-04-27 00:00:00
Title: Komisijas Īstenošanas lēmums (ES) 2022/712 (2022. gada 27. aprīlis) par pieprasījumu atbilstoši Eiropas Parlamenta un Padomes Regulai (ES) 2019/788 reģistrēt Eiropas pilsoņu iniciatīvu End The Slaughter Age (“Izbeigsim dzīvnieku kaušanu”) (izziņots ar dokumenta numuru C(2022) 2753) (Autentisks ir tikai teksts itāļu valodā)

10.5.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 133/15
               
            
         KOMISIJAS ĪSTENOŠANAS LĒMUMS (ES) 2022/712
         (2022. gada 27. aprīlis)
         par pieprasījumu atbilstoši Eiropas Parlamenta un Padomes Regulai (ES) 2019/788 reģistrēt Eiropas pilsoņu iniciatīvu End The Slaughter Age (“Izbeigsim dzīvnieku kaušanu”)
         
            
               (izziņots ar dokumenta numuru C(2022) 2753)
            
         
         (Autentisks ir tikai teksts itāļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
         tā kā:
         
                     (1)
                  
                  
                     Komisijai 2022. gada 3. martā tika iesniegts pieprasījums reģistrēt ierosināto Eiropas pilsoņu iniciatīvu “Izbeigsim dzīvnieku kaušanu”.
                  
               
                     (2)
                  
                  
                     Iniciatīvas mērķus organizatori formulējuši šādi: “a) no darbībām, par kurām var saņemt lauksaimniecības subsīdijas, izslēgt lopkopību un iekļaut ētiskas un ekoloģiskas alternatīvas, piemēram, laboratoriski audzētus dzīvnieku proteīnus un augu proteīnus, un b) ieviest stimulus augu izcelsmes produktu un laboratoriski audzētas dzīvnieku izcelsmes produkcijas ražošanai un tirdzniecībai”.
                  
               
                     (3)
                  
                  
                     Sīkāka informācija par iniciatīvas priekšmetu, tās mērķiem un pamatojumu ir atrodama papildu dokumentā, kurā izklāstīti un izskaidroti šīs iniciatīvas atbalstīšanas iemesli. Organizatori apgalvo, ka dzīvnieku kaušanas un gaļas pārstrādes nozarē tūkstošiem darbinieku strādā briesmīgos darba apstākļos, kas bieži vien neatbilst likuma prasībām. Tā kā Savienībai rūp dzīvnieku labturība, dzīvnieku kaušanai vairs nav ne morāla, nedz arī juridiska pamata. Viņi arī apgalvo, ka ilgtnespējīgas lauksaimniecības prakses intensifikācija un pieaugošais pieprasījums pēc dzīvnieku izcelsmes proteīniem ir divi galvenie faktori, kas palielina zoonožu risku. Turklāt tradicionālā lopkopība ir energoietilpīga, intensīvi izmanto zemi un ir būtisks siltumnīcefekta gāzu emisiju avots. Pamatojoties uz piesardzības principu un principu “piesārņotājs maksā”, organizatori apgalvo, ka ir pamatoti lauksaimniecības subsīdijas no lopkopības nozares pārvirzīt uz ekoloģiskām alternatīvām, piemēram, lauksaimniecības metodēm, ar kurām iegūst laboratoriski audzētus dzīvnieku proteīnus un augu proteīnus. Tie min, ka ilgtspējīgas alternatīvas produkcijas ražošanu un tirdzniecību varētu stimulēt, piemēram, atceļot augu izcelsmes alternatīvām pašlaik piemērojamos papildu nodokļus salīdzinājumā ar dzīvnieku izcelsmes produktiem.
                  
               
                     (4)
                  
                  
                     Attiecībā uz iniciatīvas pirmo mērķi – lauksaimniecības subsīdijas no lopkopības nozares pārvirzīt uz ekoloģiskām alternatīvām –, ciktāl šīs subsīdijas attiecas uz LESD I pielikumā uzskaitītajiem produktiem, Komisija saskaņā ar LESD 43. panta 2. punktu ir pilnvarota iesniegt tiesību aktu priekšlikumus, kas vajadzīgi kopējās lauksaimniecības politikas mērķu sasniegšanai.
                  
               
                     (5)
                  
                  
                     Attiecībā uz iniciatīvas otro mērķi – ieviest subsīdijas vai līdzīga veida stimulus augu izcelsmes un laboratoriski audzētas dzīvnieku izcelsmes produkcijas ražošanai un tirdzniecībai – Komisijai saskaņā ar LESD 43. panta 2. punktu ir pilnvaras iesniegt tiesību aktu priekšlikumus, ciktāl tie attiecas uz LESD I pielikumā uzskaitītajiem produktiem. Turklāt, tā kā iniciatīvas mērķis ir aptvert ne tikai lauksaimniecības subsīdijas, bet arī citus stimulu veidus, Komisijai saskaņā ar LESD 114. pantu ir pilnvaras iesniegt tiesību aktu priekšlikumus, ciktāl to mērķis ir uzlabot iekšējā tirgus darbību.
                  
               
                     (6)
                  
                  
                     Tādējādi neviena iniciatīvas daļa acīmredzami nepārsniedz Komisijas pilnvaras Līgumu īstenošanas vajadzībām iesniegt priekšlikumu par Savienības tiesību akta pieņemšanu.
                  
               
                     (7)
                  
                  
                     Šis secinājums neskar novērtējumu par to, vai šajā gadījumā tiktu izpildīti konkrētie faktiskie un materiālie nosacījumi – ieskaitot atbilstību proporcionalitātes un subsidiaritātes principam un saderību ar pamattiesībām –, kas vajadzīgi, lai Komisija varētu rīkoties.
                  
               
                     (8)
                  
                  
                     Organizatoru grupa ir pienācīgi pierādījusi, ka tā atbilst Regulas (ES) 2019/788 5. panta 1. un 2. punktā izvirzītajām prasībām, un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.
                  
               
                     (9)
                  
                  
                     Iniciatīva nav nedz acīmredzami aizskaroša, nenozīmīga vai provokatīva, nedz acīmredzamā pretrunā Savienības vērtībām, kas noteiktas Līguma par Eiropas Savienību 2. pantā, un tiesībām, kas nostiprinātas Eiropas Savienības Pamattiesību hartā.
                  
               
                     (10)
                  
                  
                     Tāpēc iniciatīva “Izbeigsim dzīvnieku kaušanu” būtu jāreģistrē.
                  
               
                     (11)
                  
                  
                     Secinājums, ka reģistrācijas nosacījumi saskaņā ar Regulas (ES) 2019/788 6. panta 3. punktu ir izpildīti, nenozīmē to, ka Komisija jebkādā veidā apstiprina iniciatīvā minēto faktu pareizību; par iniciatīvas saturu atbild vienīgi iniciatīvas organizatoru grupa. Iniciatīvas saturs pauž tikai organizatoru grupas viedokli, un nekādā gadījumā nevar uzskatīt, ka tas atspoguļotu Komisijas viedokli,
                  
               IR PIEŅĒMUSI ŠO LĒMUMU.
         
            1. pants
            Reģistrē Eiropas pilsoņu iniciatīvu “Izbeigsim dzīvnieku kaušanu”.
         
         
            2. pants
            Šis lēmums ir adresēts Eiropas pilsoņu iniciatīvas “Izbeigsim dzīvnieku kaušanu” organizatoriem, kurus kontaktpersonu statusā pārstāv Filippo BORSELLINO un Darryl GRIMA.
         
         
            Briselē, 2022. gada 27. aprīlī
            
               
                  Komisijas vārdā –
               
               
                  priekšsēdētājas vietniece
               
               Věra JOUROVÁ
            
         
         
            (1)  OV L 130, 17.5.2019., 55. lpp.